K. Tóthová, poslankyňa: (2006-02-02):
Preto s pánom poslancom Urbánim sme sa rozhodli podať legislatívny návrh, kde by sme takéto zábery do ponúk programov zakázali a dali do súvislosti zákona tak, aby ponuky programov, ak majú takéto scény, boli sankcionované, teda aby vysielatelia boli sankcionovaní. Tieto ponuky programov sa často vysielajú cez deň. Neraz aj pred rozprávkami, keď, samozrejme, tá sledovanosť je vysoká, a preto táto reklama programov je zaujímavá alebo veľký počet divákov sleduje televíziu. Takým prekypením pohára bola situácia, keď ráno o 6.30 hodine, keď rodiny majú veľmi často zapnuté televízne vysielanie a keď televíziu sledujú aj školopovinné, ba i menšie deti, v ponuke programov večerného vysielania príslušná televízia z reality šou Vyvolení práve vystrihla scénu pohlavného styku na toalete. Myslím si, že skutočne tu už pohár prekypel a povedali sme si dosť a treba to výrazne a jednoznačne dať do zákona. Ja som si doobeda v tejto snemovni, keď sme predkladali zákon, opozícia, ktorá predkladala zákon, vypočula, že vlastne predkladáme zákony ako predvolebnú propagáciu. Chcem povedať a jednoznačne zdôrazniť, že tejto otázke poslanci klubu Hnutia za demokratické Slovensko – Ľudová strana sa permanentne v tomto parlamente už dlhodobo venujú. A pokiaľ mám povedať za seba, viaceré moje interpelácie smerovali na príslušných ministrov a požadovali sme, aby tento stav prestal, aby v rámci svojich riadiacich kompetencií a legislatívnej iniciatívy vyvinuli aktivitu a zahrnuli do legislatívy zákazy. Nestalo sa tak, preto prichádzame s vlastnými legislatívnymi návrhmi. Môžem konkretizovať. Interpelovala som pána ministra Lipšica, keď predkladal Trestný zákon, a uvádzali sme, že scény násilia a niektoré filmy sú priamo návody na trestnú činnosť, či nepodnikne kroky, ktoré by viedli k zamedzeniu takéhoto vysielania. Pán minister Lipšic mi doslova povedal: „Štát nebude zasahovať tam, kde situáciu si môže riešiť občan; ak občan nechce, nech vypne televíziu.“ Jednoznačne je to neadekvátna reakcia ministra spravodlivosti, keďže práve ministri spravodlivosti v zahraničí sa výrazne aktivizujú pri prijímaní legislatívy, ktorá by mala obmedziť alebo až minimalizovať scény násilia a úpadkovú kultúru. Môžem v poslednom čase uviesť príklad ministra spravodlivosti Spojených štátov amerických, ktorý svojím výrazným legislatívnym krokom stanovil pre elektronické médiá pravidlá hry, koľko vysielania musí byť náučných pre mládež, aké vysielanie má v tomto smere televízia vysielať a kde sú mantinely, kde už končí morálka a kde už končí únosnosť propagácie násilia a devastácie životného prostredia. No musím aj povedať, že na moju obdobnú interpeláciu pán minister Palko veľmi ústretovo vystúpil a prisľúbil súčinnosť pri krokoch, ktoré by viedli k obmedzovaniu násilia v elektronických médiách, poprípade v tlači, poprípade v požičovniach videokaziet a podobne. Pokiaľ ide o osud tohto nášho legislatívneho návrhu, vyjadroval sa k nemu ako rezortný minister do vlády pán minister kultúry. Vláda nezamietla tento legislatívny návrh napriek tomu, že pán minister kultúry Tóth žiadal vládu, aby takýto legislatívny návrh nebol prijatý. Som veľmi sklamaná zo stanoviska pána ministra kultúry Františka Tótha a môžem povedať, že to je jeden z ďalších momentov, ktoré nás plne vedú k tomu, aby sme podporili jeho odvolanie a náš návrh na odvolanie vôbec nie je propagandistickým krokom, ale je krokom, ktorý reaguje na jeho postoje. Pán minister Tóth pri interpelácii, aký je jeho názor na množstvo násilia, množstvo úpadkovej kultúry, porno, propagácie porna, uviedol, aby som to konkretizovala, keď som ho interpelovala vo veci Soňa talkshow, kde v poobedňajších hodinách v relácii „Ako si zarábam telom“ sa vyjadrovali prostitútky, striptéri, gigolovia a proste uvádzali, ako si telom oni zarobia peniaze a mladí v publiku tlieskali a považovali to za veľmi správny zdroj obživy a možno aj príjemný. Tak som interpelovala pána ministra kultúry a ten mi povedal, že máme demokraciu a cenzúra nie je namieste, že musíme uniesť aj takéto negatíva, keďže cenzúru nepripúšťame. Vtedy som odpovedala a dnes si tiež za tým stojím, nejde o cenzúru, ale ide o to, aby vysielania mali svoje mantinely. Psychológovia už dlhé roky upozorňujú, aký negatívny vplyv majú násilie a úpadková morálka prezentovaná v elektronických médiách na mladých. Máme viaceré prípady, konkrétne v Českej republike, kde mladiství, spáchajúc vraždu starenky, pri vypočúvaní priznali, že celý čin uviedli na základe videa, ktoré videli ako akčný film z takéhoto prostredia. Psychológovia upozorňujú, že najmä mladí v pubertálnom veku hľadajú vzory a silnie u nich snaha vidieť v niekom svoj vzor. Ak ho nemajú vo svojom okolí, tak ho hľadajú inde, hľadajú ho v televízii, hľadajú ho vo filme, hľadajú ho v celej kultúre. Ak televízia vysiela takéto programy, v ktorých propaguje násilie, pripúšťa dekadentnú kultúru, ponúka dekadentný sex až pornografiu, potom aké vzory má naša mládež? Ďalej by som chcela veľmi stručne uviesť, že pán minister kultúry svoje negatívne stanovisko odôvodnil tým, že už súčasná platná právna úprava pokrýva tieto otázky, a to citoval § 19 ods. 2 písm. b) zákona o vysielaní a retransmisii, ktorý sa týka úpravy ponúk programov v elektronických médiách, ktorých sa náš vlastne legislatívny návrh týka. Nuž dovoľte, aby som citovala, o čo v tomto paragrafe ide. „Zakazuje sa prezentácia používania strelných zbraní,“ spomínaný sex na toalete pod toto nezahrniete, ďalej „scény násilia,“ nebolo to násilie, „devastácia životného prostredia,“ nebola to devastácia životného prostredia. Ďalším zákazom je „propagácia alkoholu, fajčenia a drog“, nebola to propagácia fajčenia ani používania drog. Preto chcem povedať, že pán minister kultúry sa hlboko mýli a stojím za svojím názorom, že neovláda právnu úpravu rezortu, ktorý riadi. Preto chcem povedať, že jeho negatívne stanovisko považujem za neopodstatnené. Som veľmi rada, aj v mene pána poslanca Urbániho tu vyjadrujem stanovisko, že pri prerokúvaní v parlamente jednotlivé výbory, ktoré prerokúvali tento legislatívny návrh, vyjadrili pozitívne, veľakrát až veľmi pozitívne stanovisko. Preto, vážené panie poslankyne, vážení páni poslanci, dovolím si uchádzať sa aj v pléne o vaše sympatie a podporu tohto legislatívneho návrhu. Ja vám vopred ďakujem, že zaň zahlasujete, máme deti, máme vnúčatá, urobíme správnu vec, ak tento legislatívny návrh prijmeme. Ďakujem za pozornosť.